จังหวัดอุตรดิตถ์ มอบตราสัญลักษณ์สิ่งบ่งชี้ทางภูมิศาสตร์ (GI) สับปะรดห้วยมุ้น  แก่เกษตรกรผู้ปลูกสับปะรดในพื้นที่อำเภอน้ำปาด 71 ราย
นายผล ดำธรรม ผู้ว่าราชการจังหวัดอุตรดิตถ์ เป็นประธานมอบหนังสืออนุญาตให้ใช้ตราสัญลักษณ์สิ่งบ่งชี้ทางภูมิศาสตร์ (GI) ไทย สับปะรดห้วยมุ่น (สายพันธ์ปัตตาเวีย) แก่เกษตรกรผู้ปลูกสับปะรดในพื้นที่อำเภอน้ำปาดจำนวน 71 ราย เป็นการต่ออายุขอใช้ตราครั้งที่ 3 จำนวน 65 ราย และขอใช้ตราครั้งแรก จำนวน 6 ราย โดยสินค้าที่ขอขึ้นทะเบียนสิ่งบ่งชี้ทางภูมิศาสตร์ (GI) จะเป็นผลไม้ที่มีเอกลักษณ์ ลักษณะพิเศษโดดเด่น ซึ่งมีกลิ่นหอมเฉพาะตัว รสชาติหวาน แตกต่างจากแหล่งปลูกพื้นที่อื่นๆ สับปะรดห้วยมุ่น หมายถึงสับปะรดพันธุ์ปัตตาเวีย ที่มีผิวบาง ตาตี้น เนื้อหนานิ่มสีเหมือนน้ำผึ้ง รสชาติหวานหอม ฉ่ำน้ำ ไม่ระคายลิ้น ซึ่งปลูกในเขตพื้นที่ตำบลห้วยมุ่นและตำบลน้ำไผ่ของอำเภอน้ำปาด จังหวัดอุตรดิตถ์ ดังนั้น GI จึงเปรียบเสมือนแบรนด์ของท้องถิ่นที่บ่งบอกถึงคุณภาพและแหล่งที่มาของสินค้า สำหรับสับประรดห้วยมุ่น (สายพันธ์ปัตตาเวีย) ในพื้นที่จังหวัดอุตรดิตถ์ มีเกษตรกรปลูกในพื้นที่อำเภอท่าปลา อำเภอบ้านโคก อำเภอเมืองและอำเภอน้ำปาด จำนวน 13 ตำบล เกษตรกร 991 ราย พื้นที่ 21,657 ไร่ ในปี 2564 นี้คาดว่าจะให้ผลผลิตรรม 72,094 ตัน และในช่วงเดือนธันวาคม 2564 นี้คาดว่าผลผลิตจะออกสู่ท้องตลาด 3,604 ตัน